काजोल बोलीं- करियर की सबसे डरावनी फिल्म थी, सीन्स आज भी अनकंफर्टेबल करते हैं
Dushman Movie 25 Years - Kajol Reflects on Career's Most Thrilling Film. काजोल, संजय दत्त, पूजा भट्ट और आशुतोष राणा स्टारर फिल्म दुश्मन ने अपने 25 साल पूरे कर लिए हैं। फिल्म की 25वीं सालगिरह पर काजोल ने सोशल मीडिया पर पोस्ट करते हुए खास दिन को याद किया
काजोल, संजय दत्त और आशुतोष राणा स्टारर फिल्म दुश्मन ने अपने 25 साल पूरे कर लिए हैं। फिल्म की 25वीं सालगिरह पर काजोल ने सोशल मीडिया पर पोस्ट करते हुए खास दिन को याद किया। उन्होंने बताया कि ‘दुश्मन’ उनके करियर की सबसे डरावनी फिल्मों में से एक है, जिसे वो आज तक नहीं भूल पाई हैं। इतना ही नहीं उन्होंने फिल्म में आशुतोष राणा के विलेन के किरदार की तारीफ की और इस असहज कॉन्सेप्ट पर फिल्म बनाने के लिए शुक्रिया कहा।
यह आज भी मेरे लिए एक अनकंफर्टेबल फिल्म है- काजोल
काजोल ने लिखा- ‘दुश्मन’ को 25 साल पूरे हुए। अब तक की सबसे डरावनी फिल्म, जिसके लिए मैंने हां कहा और देखी भी। आशुतोष राणा ने स्क्रीन पर मुझे बुरी तरह से डरा दिया, उम्मीद है आप भी डर गए होंगे। इस तरह के असहज विषय के साथ मुझे इतना कंफर्टेबल बनाने के लिए पूजा भट्ट, तनुजा चंद्रा का शुक्रिया। यह आज भी मेरे लिए एक अनकंफर्टेबल फिल्म है।
तनुजा चंद्रा ने काजोल को शुक्रिया कहा
काजोल के इस पोस्ट पर डायरेक्टर तनुजा चंद्रा ने लिखा- ‘बतौर डायरेक्टर मेरी पहली फिल्म का हिस्सा बनने के लिए धन्यवाद, काजोल। मुझे आपके साथ काम करना अच्छा लगा। इतने सालों के बाद भी यह फिल्म लोगों के दिलों में बसी हुई है।’
फैंस को याद आईं पुरानी काजोल, बोले- आप हमेशा से परफेक्ट हैं
काजोल के इस पोस्ट पर यूजर्स जमकर रिएक्ट कर रहे हैं। एक फैन ने कमेंट सेक्शन में लिखा- ‘यह मेरी फेवरेट फिल्म है और आपकी परफॉर्मेंस इसमें बेहतरीन थीं।’ दूसरे फैन ने लिखा- ‘यह बहुत अच्छी फिल्म है और आप कैप्शन में जो कह रहे हैं वह शिकायत करने का लहजा लग रहा है।’ तीसरे फैन ने लिखा- ‘यह आपकी बेहतरीन परफॉर्मेंस में से एक है।’
कहानी सुनते ही काजोल ने फिल्म करने से कर दिया था इनकार
काजोल ने एक पुराने इंटरव्यू में बताया था कि पहले उन्होंने इस फिल्म को करने से इनकार कर दिया था। क्योंकि फिल्म में एक यौन उत्पीड़न का सीन था, जिसके लिए वो बिल्कुल तैयार नहीं थीं। इस वहज से कहानी सुनने के बाद काजोल ने फिल्म में काम करने से मना कर दिया था, लेकिन बाद में पूजा भट्ट और तनुजा ने उन्हें कहा था वो बॉडी डबल से यह सीन करवाएंगे, तब जाकर उन्होंने इस फिल्म के लिए हां कहा। हालांकि, काजोल मानती हैं कि आज भी वो फिल्म के उस दुष्कर्म वाले सीन को नहीं देख पाती हैं।
क्या है फिल्म 'दुश्मन' की कहानी? 
फिल्म दुश्मन का प्रोडक्शन पूजा भट्ट और मुकेश भट्ट ने किया था। यह हॉलीवुड फिल्म आई फॉर एन आई की रीमेक थी, जिसका डायरेक्शन तनुजा चंद्रा के किया था। काजोल ने इस फिल्म में सोनिया और नैना दो जुड़वा बहनों का किरदार निभाया था। वहीं एक्टर आशुतोष राणा फिल्म में सीरियल किलर के किरदार में थे। संजय दत्त ने इस फिल्म में एक नेत्रहीन सैनिक का किरदार निभाया था, जो काजोल की मदद करता है।
फिल्मफेयर अवॉर्ड में काजोल को मिला था नॉमिनेशन
1999 में हुए 44वें संस्करण में काजोल को बेस्ट एक्ट्रेस के लिए फिल्मफेयर अवॉर्ड नॉमिनेशन मिला था। हालांकि, उन्हें फिल्म ‘कुछ कुछ होता है’ में दमदार परफॉर्मेंस के लिए फिल्मफेयर अवॉर्ड मिला था। वहीं आशुतोष राणा को बेस्ट विलेन का अवॉर्ड मिला था।
फिल्म दुश्मन से जुड़े 5 इंटरेस्टिंग फैक्ट्स
1. ‘दुश्मन’ में सैनिक का किरदार पहले आमिर खान और शाहरुख को ऑफर किया गया था। लेकिन दोनों ने इस रोल को रिजेक्ट कर दिया, जिसके बाद मेजर सूरज सिंह का किरदार संजय दत्त ने निभाया।
2. दुश्मन आशुतोष राणा की डेब्यू फिल्म थी, जिसके जरिए उन्होंने बतौर विलेन पहचान मिली। इस फिल्म के लिए आशुतोष को 1999 में फिल्म फेयर अवॉर्ड से सम्मानित किया गया था।
3. काजोल के न होने के कारण, मोना घोष शेट्टी ने उनके कैरेक्टर की डंबिंग पूरी की थी।
4.  पहले एक्टर मुकुल देव को विलेन के किरदार के लिए साइन किया गया था, लेकिन बाद में उनकी जगह आशुतोष राणा ने ले ली।
5. यह संजय दत्त के करियर की पहली फिल्म थी, जिसमें उन्होंने नेत्रहीन शख्स का किरदार निभाया था।
6. शाहरुख और आमिर के फिल्म रिजेक्ट करने के बाद आर्मी सोल्जर का किरदार क्रिकेटर संजय मांजरेकर को ऑफर किया गया था, लेकिन आखिर में संजय दत्त ने यह किरदार निभाया।